Pirkanmaan sairaanhoitopiiri on yhteydessä taudille altistuneisiin.

Pirkanmaan sairaanhoitopiiristä kerrotaan, että joitakin altistuneita on myös rokotettu. EPA/AOP

Kaksi henkilöä on sairastunut tuhkarokkoon Pirkanmaalla.

Pirkanmaan sairaanhoitopiirin mukaan sairastuneet ovat rokottamattomia nuoria aikuisia. He matkustivat samassa seurueessa tammikuussa.

Sairastuneet ovat joutuneet sairaalahoitoon voimakkaiden oireiden takia. Tuhkarokkoon sairastuneella nousee ensin korkea kuume ja hengitystieoireita. Silmät tulevat myös valonaroiksi.

Tuhkarokkoon liittyy lisäksi iho-oireita. Ihottuma alkaa 3–5 vuorokauden kuluttua ja kestää runsaan viikon. Ihottuma alkaa yleensä ensin korvien takaa leviten sieltä kasvoihin ja lopulta vartalolle.

Helposti tarttuva

Tuhkarokko tarttuu helposti: Tartuntaan riittää oleskelu samassa tilassa sairastuneen kanssa. Rokottamaton tuhkarokkoon sairastunut on tartuttava neljä vuorokautta ennen ihottumaa ja neljä vuorokautta ihottuman puhjettua.

Rokotetun henkilön tuhkarokkotartunnat eivät ole yleisiä, mutta vahvassa altistustilanteessa mahdollisia.

Pirkanmaan sairaanhoitopiiri kertoo kartoittaneensa jo taudille altistuneet. Heihin ollaan yhteydessä.

– On kartoitettu, missä he ovat liikkuneet tartuttavuusaikana, on tavoitettu noin sataa henkilöä tähän asiaan liittyen. Altistuneita ja heidän rokotustietojaan on tarkistettu tämän ja eilisen päivän aikana, kertoo Pirkanmaan sairaanhoitopiirin infektiosairauksien apulaisylilääkäri Reetta Huttunen.

Rokotteita annettu

Huttunen painottaa, että tuhkarokko on erittäin tarttuva tauti, minkä vuoksi tilannetta arvioidaan tarkasti. Tällä hetkellä tavoitettujen altistuneiden suhteen tilanne vaikuttaa Huttusen mukaan hyvältä.

– Valtaosa tavoitetuista on henkilöitä, jotka ovat ikänsä puolesta hyvin todennäköisesti sairastaneet tuhkarokon tai sen ikäisiä, että he ovat neuvolassa rokotteen hyvin todennäköisesti saaneet.

Tuhkarokkorokotetta alettiin antaa Suomessa vuonna 1975 ja tuhkarokolta, sikotaudilta ja vihurirokolta suojaavaa MRP-rokotetta vuonna 1982.

Mikäli tuhkarokon sairasti esimerkiksi 60-luvun yleisissä tuhkarokkoepidemioissa, on saanut suojan tuhkarokkoa vastaan vaikka rokotetta ei vielä saanutkaan. Suoja tuhkarokkoa vastaan edellyttää joko sairastettua tautia tai kahden MPR-rokotuksen antamaa suojaa.

Reetta Huttusen mukaan hyvin suuren tartuntariskin ihmisiä ei altistuneiden joukossa ole.

– On myös annettu rokotteita. Kolmen vuorokauden sisällä altistumisesta annettu rokote voi estää sen taudin tulon.

– Tilannetta seurataan hyvin tarkoin, Huttunen sanoo.